**Η θεωρία του Αριστοτέλη για την αρετή**

Όπως ήδη είπαμε – με τη θεωρία του ωφελιμισμού – ένα βασικό ερώτημα που θέτει η ηθική φιλοσοφία αφορά ειδικότερα το **εάν και** **κατά πόσο υπάρχουν ηθικά ορθές πράξεις** **(α)** και **(β) ποιο είναι το** **καταλληλότερο κριτήριο για να τις επιλέξουμε**. Στο ερώτημα αυτό έστρεψε την προσοχή του ένας από τους μεγάλους στοχαστές και επιστήμονες της ελληνικής αρχαιότητας και θεμελιωτής της Λογικής, ο Αριστοτέλης, ο οποίος κινήθηκε αρκετά πιο πραξιακά (επικεντρωμένος στις ανθρώπινες πράξεις δηλαδή) στη διερεύνηση του ερωτήματος αυτού και θέλησε να εξειδικεύσει την απάντησή του ξεπερνώντας τόσο τον υποκειμενισμό των Σοφιστών («στην ηθική υπάρχουν μόνο υποκειμενικές, άρα και σχετικές ως προς το κύρος τους, εκτιμήσεις») όσο και την κάπως γενικόλογη θεώρηση του Σωκράτη («στην ηθική υπάρχει μία μόνο και απόλυτη αντικειμενική αλήθεια»).

**Βασικές θέσεις**

Η ηθική θεωρία του Αριστοτέλη έχει **πραξιακό** χαρακτήρα λοιπόν και λαμβάνει υπόψη της τις ειδικές (επικαιρικές) κάθε φορά συνθήκες της ανθρώπινης συμπεριφοράς – αφού βέβαια είναι γνωστό ότι ακόμη και οι δίκαιοι άνθρωποι λ. χ δεν δύνανται να είναι απόλυτα δίκαιοι σε όλες τις περιστάσεις αλλά και προς όλους όσους συναναστρέφονται, στον ίδιο βαθμό. Ο Αριστοτέλης είναι εμπειρικός στη σκέψη και με τη φιλοσοφία του επιδιώκει να διδάξει ένα **ηθικό πρότυπο**, έναν κανόνα ζωής, ικανό να προσφέρει στον άνθρωπο τα εφόδια για να κατακτήσει την αρετή. Έτσι λοιπόν ο Αριστοτέλης:

* Θεωρεί ότι η τήρηση των ηθικών κανόνων οφείλεται πρωταρχικά στις ηθικές αρετές που κοσμούν έναν άνθρωπο, στα σταθερά και μόνιμα γνωρίσματα του χαρακτήρα του, τα οποία αυτά και μόνο μπορούν να εγγυηθούν για το αν οι αποφάσεις του είναι ηθικά ορθές. **ΣΥΜΦΩΝΕΙΤΕ; Οι αρετές που πλαισιώνουν τον χαρακτήρα ενός ανθρώπου αποτελούν σε γενικές γραμμές έναν ασφαλή δείκτη για την ωριμότητα με την οποία λαμβάνει αποφάσεις. Παρ’ όλα αυτά τα ηθικά διλήμματα συνήθως είναι περίπλοκα ζητήματα και συνδέονται με συγκυρίες που επιβάλλουν αποφάσεις πολλές φορές αντίθετες με τον χαρακτήρα μας. Η ηθική ορθότητα άλλωστε των αποφάσεών μας συνδέεται και με την κοινωνική αποδεκτότητα των επιλογών μας, με τις επιθυμίες και τις επιταγές της κοινωνίας εν συνόλω.**
* Έτσι λοιπόν διδάσκει ότι δεν μπορούμε να περιμένουμε δίκαιη μεταχείριση προς τους άλλους από έναν άνθρωπο συνηθισμένο στην αδικία όπως αντίστοιχα οφείλουμε να περιμένουμε φιλελεύθερη συμπεριφορά από έναν άνθρωπο εθισμένο στην ελευθερία. **ΕΙΝΑΙ ΑΠΟΛΥΤΟ; Σε γενικές γραμμές η διδασκαλία αυτή αληθεύει, επειδή όμως η ηθική έχει πάντα την πραξιακή της διάσταση – αυτό τονίζει μάλιστα ο Αριστοτέλης ο ίδιος! – ποτέ δεν αποκλείονται οι εξαιρέσεις, οι οποίες συνδέονται άρρηκτα με την προσωπική στόχευση κάθε ανθρώπου και τις προτεραιότητες που ο ίδιος θέτει.**
* Μάλιστα στο ερώτημα ποιος διαμορφώνει το χαρακτήρα του ατόμου, ο Αριστοτέλης υποστηρίζει ότι τόσο το ευρύτερο κοινωνικό σύνολο όσο και τα κατάλληλα υποδείγματα αγωγής και παιδείας που θα λάβει κάθε άνθρωπος ευθύνονται για την ακεραιότητα του χαρακτήρα του. **ΤΟ ΠΙΣΤΕΥΕΤΕ; Ναι, γιατί η κοινωνικοποίηση του ατόμου βασίζεται δραστικά στα περιρρέοντα ήθη και αξίες κάθε εποχής αλλά και στη συστηματική επίδραση που ασκεί πάνω στο άτομο η συνολική του καλλιέργεια και παιδεία.**
* Προκειμένου δε για την κοινωνία του καιρού του ο Αριστοτέλης πιστεύει ότι η πόλη-κράτος είναι που υποδεικνύει και στο άτομο το δρόμο για την αρετή παρέχοντάς του την κατάλληλη ηθική καθοδήγηση μέσα από τις αξίες και τα ιδεώδη που σέβεται και τιμά (προβολή της ατομικότητας με παράλληλη προστασία της συλλογικότητας). **ΤΙ ΙΣΧΥΕΙ ΣΗΜΕΡΑ; Σε σχέση με παλιότερες εποχές, υπάρχει πρόοδος στο επίπεδο ανάδειξης μιας πιο ανθρωπιστικής συνείδησης – ο καταναλωτισμός όμως και ο ανταγωνισμός συχνά επιτρέπουν να προβληθεί ο ατομικισμός σε βάρος της συλλογικότητας. Οι σύγχρονες άλλωστε κοινωνίες είναι πολυπληθείς, μαζικές και απρόσωπες – σε αντίθεση με τις άμεσες δημοκρατίες της αρχαιότητας.**

**Διδασκαλία**

**Ο Αριστοτέλης:**

1. Ξεκινά από τη σκέψη ότι τίποτα δεν υφίσταται τυχαία στον κόσμο, όλα έχουν ένα **σκοπό** που τα εμπνέει – όπως συμβαίνει με τη φύση που μορφοποιεί την ύλη προς την κατεύθυνση της εντελέχειας – και προς τον οποίο κατατείνουν.
2. Θεωρεί ότι σκοπός του ηθικού βίου των ανθρώπων είναι η αναζήτηση της **ευδαιμονίας** και
3. Ως προσφορότερο μέσο για την επίτευξη του σκοπού αυτού, αποδέχεται τη **λογική σκέψη**, το ξεχωριστό αυτό χάρισμα του ανθρώπου, που τον διαφοροποιεί από τα υπόλοιπα έμβια όντα.
4. Στο ερώτημα: «ποια είναι επί του προκειμένου η λειτουργία της λογικής;», ο Αριστοτέλης απαντά ότι η λογική από τη φύση της τείνει να εξισορροπεί τις αντιθέσεις ανάμεσα στην ‘υπερβολή’ μιας αρετής και την ‘έλλειψή’ της, επιδιώκει πάντα τη συμμετρία και ισορροπία μεταξύ των αντιθέτων ⇒ κινείται στη χρυσή **μεσότητα**!

**Ένα παράδειγμα της Αριστοτελικής ‘μεσότητας’**

|  |  |  |
| --- | --- | --- |
| **Υπερβολή** | **Μεσότης** | Έλλειψη |
| Οργιλότης | Πραότης | Αοργησία |
| Θρασύτης | Ανδρεία | Δειλία |
| Αναισχυντία | Αιδώς | Κατάπληξις |
| Ακολασία | Σωφροσύνη | Αναισθησία |
| Ασωτία | Ελευθεριότης | Ανελευθερία |

1. Πώς όμως ο άνθρωπος φτάνει να κατακτήσει την ευδαιμονία στη ζωή του;

► Ο Αριστοτέλης πιστεύει ότι ο άνθρωπος μπορεί να κατακτήσει την ευδαιμονία αν επιδιώκει κάθε στιγμή την αρετή μέσα από τη μεσότητα. Ο έμφρων άνθρωπος οφείλει να σταθμίζει τη συμπεριφορά του σύμφωνα με τις περιστάσεις της στιγμής αλλά και τα ιδεώδη της κοινωνίας στην οποία ανήκει και να πράττει ανάλογα. Ο Αριστοτέλης διδάσκει επομένως ότι:

**«Η ευδαιμονία είναι ενέργεια της ψυχής σύμφωνα με την αρετή»**

όπου ο λόγος και το μέτρο ορίζουν τα άκρα και υποδεικνύουν ταυτόχρονα το μέσον που είναι και το κοινωνικά αποδεκτό και επιθυμητό.

**Τελικό συμπέρασμα**

Το ηθικά ορθό επομένως, κατά τον Αριστοτέλη, συνδέεται άρρηκτα με το χαρακτήρα του ανθρώπου. Ο άνθρωπος ο εθισμένος στις ηθικές αρετές γνωρίζει και τιμά τις ηθικές αξίες και αρχές προσαρμόζοντας ευέλικτα τη συμπεριφορά του στις περιστάσεις.

**Κριτική 1η στον Αριστοτέλη:**

«Οι ηθικές αρετές γεννιούνται από την αγωγή της βούλησης, με την οποία ο άνθρωπος εθίζεται να πράττει σύμφωνα με τη σωστή γνώση (φρόνησις-ορθός λόγος) … Με αυτή τη θεωρία ο Αριστοτέλης προχωρεί πέρα από τους σωκρατικούς καθορισμούς – επειδή ολοφάνερα παίρνει σοβαρά υπόψη του τα πραγματικά δεδομένα της ηθικής ζωής … Ο άνθρωπος πρέπει να αποκτήσει με την άσκηση την αυτοκυριαρχία (εγκράτεια), χάρη στην οποία θα μπορεί σε κάθε περίπτωση να ακολουθεί αυτό που αναγνώρισε ως λογικό, ακόμη και αν η επιθυμία του για το αντίθετο είναι πιο δυνατή».

**ΕΡΩΤΗΣΕΙΣ**

1. Πόσο «σωκρατική» είναι η Αριστοτελική ηθική;
2. Πώς συνδέονται τα γραφόμενα στο κείμενο με τη βασική θέση του Αριστοτέλη για την ευδαιμονία;

**Απαντήσεις**

**Ερ. 1:** Η αριστοτελική ηθική βασίζεται καταρχήν στη σωκρατική διδασκαλία: ο Αριστοτέλης, δέχεται, όπως και ο Σωκράτης, ότι η λογική υπαγορεύει το ηθικά ορθό, και ότι αυτό στη βάση του δεν είναι «πολλά» (πολλές διαφορετικές και αντικρουόμενες αντιλήψεις) αλλά «ένα» (μία αλήθεια). Η διαφορά τους όμως έγκειται στο ότι ο Αριστοτέλης εξειδικεύει την ορθή συμπεριφορά σύμφωνα με την περίσταση, αν και κινείται στα πλαίσια του «ενός ορθού». Παράδειγμα: Το αίσθημα της αιδούς, ο αυτοσεβασμός, είναι μία μεσότητα που μου επιτρέπει να διατηρώ την αξιοπρέπειά μου χωρίς να είμαι προκλητικός απέναντι στο κοινωνικό σύνολο. Ενδέχεται όμως να συμπεριφερθώ πιο μαχητικά και διεκδικητικά όταν αισθάνομαι κακεντρέχεια από μέρους των άλλων και να μη μένω άπραγος επιτρέποντας να με υποτιμούν. Αυτό δεν σημαίνει ότι απορρίπτω τη στιγμή εκείνη την αξία της αιδούς – σημαίνει αντίθετα ότι δεν μένω «κατάπληκτος», δηλαδή απαθής.

**Ερ. 2:** Η αγωγή της βούλησης είναι μία διανοητική και συναισθηματική άσκηση που οδηγεί λογικά στη μετριοπάθεια και τη μετριοφροσύνη. Εφόσον οι δύο αυτές έννοιες συνιστούν το περιεχόμενο της μεσότητας, γιατί αποτελούν αυθεντικές αρετές, έπεται ότι η διαρκής προσπάθεια για την κατάκτησή τους – η αρετή είναι δυναμικό και όχι στατικό μέγεθος! – οδηγεί πράγματι στην ευδαιμονία, γιατί εφοδιάζει τον άνθρωπο με το αίσθημα πληρότητας που απαιτείται ώστε να αισθάνεται ότι διαθέτει ώριμη και όχι επιπόλαιη κρίση μπροστά σε κάθε ηθικό δίλημμα που καλείται να αντιμετωπίσει. Έτσι λοιπόν από το κείμενο επαληθεύεται ότι:

**«Η ευδαιμονία είναι ενέργεια της ψυχής σύμφωνα με την αρετή»**

**Κριτική 2η στον Αριστοτέλη:**

Ένας μοντέρνος φιλόσοφος, ο Μπέρτραντ Ράσσελ, γράφει για το Αριστοτελικό σύστημα ηθικής τα εξής: «Είναι ένα σύστημα αξιών κατάλληλο για όσους δεν πέφτουν κάτω ή δεν υψώνονται επάνω από το επίπεδο της καθημερινής ευπρέπειας, ακατάλληλο όμως για όσους ζητούν κάτι παραπάνω από την ηθική φιλοσοφία».

**ΕΡΩΤΗΣΗ**

► Τι εννοεί αυτό του το σχόλιο; Συμφωνείτε με τη γνώμη του;

**α.** Ο Ράσσελ ασκεί επιθετική κριτική στον Αριστοτέλη, γιατί βάζει στο στόχαστρο της κριτικής του σκέψης τον καθωσπρεπισμό, τη ματαιόδοξη και εγωιστική ευπρέπεια, τον ηθικισμό, που είναι πιθανόν να κρύβονται πίσω από την έννοια της αριστοτελικής μεσότητας. Η τήρηση του ηθικού μέτρου, όπως τη διδάσκει ο Αριστοτέλης, κρύβει κάποτε και την έννοια της ηθικής μετριότητας, της συμπεριφοράς δηλαδή που δεν εκφράζει αυθεντικά τον ανθρώπινο ψυχισμό με το συναισθηματικό του βάθος, αλλά περιορίζεται στις εκδηλώσεις εκείνες και μόνο που αντέχουν στην κοινωνική κριτική και δεν προκαλούν επίκριση ή αποδοκιμασία επειδή «υπερβάλλουν» ή «ελλείπουν». Η ηθική φιλοσοφία όμως έχει ως ζητούμενο την υπεύθυνη, αυθεντική, ολοκληρωμένη προσωπικότητα που ξέρει να κρίνει και να κρίνεται και όχι απλώς να φαίνεται για να μην κριθεί. Ο καθωσπρεπισμός συχνά είναι υποκρισία, κοινωνική σύμβαση που καταλύει την ελευθερία της βούλησης.

**β.** Ο Ράσσελ δεν έχει άδικο στην κριτική του, η αριστοτελική ηθική ακούγεται κάπως απόλυτη και μονόπλευρη, η λογική δεν εγγυάται πάντοτε την ευδαιμονία και την ηθική ορθότητα. Η σχετική όμως αυστηρότητα με την οποία ο αρχαίος φιλόσοφος περιβάλλει τη θεωρία του είναι ένας καλός οδηγός απέναντι στο σχετικισμό και την ελαστικότητα με την οποία ο άνθρωπος – και μάλιστα ο σύγχρονος – συγχέει τα άκρα με το μέσον, με συνέπεια να οδηγείται, ασύνετα, σε κρίση αξιών.